KIRJALLINEN KYSYMYS P-3527/02 esittäjä(t): Ian Hudghton (Verts/ALE) komissiolle. Biebrzan kansallispuisto Puolassa.



Virallinen lehti nro 222 E , 18/09/2003 s. 0080 - 0081



KIRJALLINEN KYSYMYS P-3527/02 esittäjä(t): Ian Hudghton (Verts/ALE) komissiolle (3. joulukuuta 2002) Aihe: Biebrzan kansallispuisto Puolassa Voiko komissio ilmoittaa, onko Helsingin ja Varsovan välisen moottoritien (Via Baltica) ympäristövaikutuksia tutkittu? Via Baltica kulkee Koillis-Puolassa sijaitsevan Biebrzan kansallispuiston halki aiheuttaen vaaraa puiston ainutlaatuisille ekosysteemeille. Missä määrin komissio on ollut mukana päättämässä kyseisen merkittävän liikenneväylän kulkureitistä sekä muutamassa alkuperäisiä suunnitelmia, joissa moottoritie olisi kulkenut kansallispuiston länsipuolelta? Voiko komissio myös ilmoittaa, miten Biebrzan kansallispuiston kasviston ja eläimistön häviäminen hankkeen johdosta sopii yhteen sen kanssa, että Euroopan unioni on sitoutunut luontotyyppien suojeluun, unohtamatta myöskään sitä, että Puolan on jäsenehdokasvaltiona noudatettava kyseistä lainsäädäntöä? Margot Wallströmin komission puolesta antama vastaus (8. tammikuuta 2003) Komissio katsoo, että kaikkien ehdokasmaiden olisi noudatettava ja toteutettava yhteisön ympäristölainsäädännön säännöksiä jo liittymistä edeltävänä aikana. Näihin kuuluvat myös tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annettu neuvoston direktiivi 97/11/EY(1) (direktiivi ympäristövaikutusten arvioinnista, YVA), luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY (luontotyyppidirektiivi)(2) sekä luonnonvaraisten lintujen suojelusta 2. huhtikuuta 1979 annettu neuvoston direktiivi 79/409/ETY (lintudirektiivi)(3). Tämä on erityisen tärkeää, kun on kyse Via Baltican kaltaisista laajamittaisista investoinneista. Komission käsityksen mukaan Podlaskien voivodikunnan viranomaiset ovat hiljattain tehneet päätöksen Via Baltican linjauksesta (TINA-käytävä nro 1) Koillis-Puolassa. Tämän linjausehdotuksen mukaan Via Baltican moottoriliikennetie vaikuttaisi Biebrzañskin kansallispuistoon. Ympäristövaikutusten arvioinnista annetun direktiivin mukaan moottoriliikennetien(4) rakentaminen kuuluu liitteessä I olevan 7 kohdan b alakohdan soveltamisalaan. Tässä tapauksessa sovelletaan 4 artiklan 1 kohtaa, jonka mukaan I liitteessä luetellut hankkeet arvioidaan 510 artiklan mukaisilla menettelyillä. Ympäristövaikutusten arviointi on siten pakollinen. Biebrzan kansallispuistolla on luonnollisesti erityistä ekologista arvoa. Lisäksi Biebrza määritetään lähes varmasti Natura 2000 -kohteeksi liittymisen yhteydessä. Tämä merkitsee, että sitä koskevat tiukat suojelumääräykset. Luontotyyppidirektiivin 6 artiklan mukaan investoinnit, joilla on todennäköisesti merkittävä vaikutus Natura 2000 -kohteeseen, on arvioitava asianmukaisesti niiden vaikutusten kannalta. Jos hankkeella on kielteisiä vaikutuksia, investointi voidaan sallia vain vaihtoehtoisten ratkaisujen puutteessa ja erittäin tärkeästä yleisen edun kannalta pakottavasta syystä. Komissio on ollut yhteydessä Puolan viranomaisiin kiinnittääkseen niiden huomiota mainittuihin asioihin ja saadakseen vakuutuksen siitä, että tapauksen yhteydessä noudatetaan luontotyyppidirektiivin 6 artiklassa mainittuja vaatimuksia. Puolan viranomaiset ovat ilmoittaneet, että kyseiset kaksi kuntaa ovat laatineet ennusteen ehdotetun reitin ympäristövaikutuksista. Toistaiseksi ei ole tehty päätöstä maankehittämisen ja -käytön ehdoista tien linjauksen määrittämiseksi. Viranomaiset ovat luvanneet ilmoittaa komissiolle tulevasta kehityksestä. Komissio haluaa korostaa, että Via Baltican rakentamiselle Biebrzan kansallispuiston kautta ei ole myönnetty Phare- eikä Ispa-rahoitusta. Tällaista hanketta ei myöskään ole aikomus ottaa Ispa- tai Phare-ohjelman piiriin. Kun liittymistä edeltävää rahoitusta käytetään suuriin infrastruktuurikehityshankkeisiin, niihin on sovellettava unionin ympäristölainsäädännön edellyttämää tasoa, ennen kuin ehdokasmaille myönnetään komission rahoitusta. Tämä merkitsisi myös YVA-direktiivin noudattamista. Ehdokasmaan täytyisi lisäksi tutkia, vaikuttaako hanke ympäristöltään herkkiin alueisiin, jotka voivat tulevaisuudessa kuulua luontotyyppi- tai lintudirektiivin mukaisiin suojelualueisiin. (1) EYVL L 73, 14.3.1997. (2) EYVL L 206, 22.7.1992. (3) EYVL L 103, 25.4.1979. (4) Moottoriliikennetiellä tarkoitetaan 15 päivänä marraskuuta 1975 tehdyssä Euroopan sopimuksessa liikenteen kansainvälisistä pääväylistä käytettyä määritelmää.